**LĪGUMS**

**par būvprojekta “Jauno Stropu mikrorajona promenādes un mehānisko transporta līdzekļu novietnes izbūve pie pilsētas pludmales, Daugavpilī” izstrādi**

Daugavpils 2015.gada 04.jūnijā

**Daugavpils pilsētas pašvaldības iestāde “Komunālās saimniecības pārvalde”**, reģistrācijas nr.90009547852, Saules iela 5a, Daugavpils, LV-5401, turpmāk saukts Pasūtītājs, tās vadītāja **Aivara Pudāna** personā, kurš darbojas uz iestādes nolikuma pamata, no vienas puses, un

**Arhitektūrinženieru kompānija “Arhis” Sabiedrība ar ierobežotu atbildību** reģ.nr.40003000604, juridiskā adrese: Raiņa iela 26b, Daugavpils, LV-5401, turpmāk saukta Izpildītājs, tās **valdes locekles** **ar tiesībām pārstāvēt kapitālsabiedrību atsevišķi Olgas Krumpānes** personā, no otras puses,

pamatojoties uz Daugavpils pilsētas domes iepirkuma komisijas 2015.gada 03.jūnija lēmumu (iepirkumu komisijas sēdes protokols nr.4) iepirkumā “Būvprojekta “Jauno Stropu mikrorajona promenādes un mehānisko transporta līdzekļu novietnes izbūve pie pilsētas pludmales, Daugavpilī” izstrāde”, identifikācijas nr.DPD 2015/44, noslēdza šādu Līgumu:

**1.LĪGUMA PRIEKŠMETS**

1.1.Pasūtītājs uzdod un Izpildītājs apņemas Līgumā noteiktajā kārtībā un termiņos, pienācīgā kvalitātē izstrādāt un iesniegt Pasūtītājam normatīvajos aktos noteiktajā kārtībā Daugavpils pilsētas domes Būvvaldē akceptētu būvprojektu „Jauno Stropu mikrorajona promenādes un mehānisko transporta līdzekļu novietnes izbūve pie pilsētas pludmales, Daugavpilī” (turpmāk – Būvprojekts).

1.2.Būvprojekta izstrādi un saskaņošanu Izpildītājs veic atbilstoši šim līgumam, Tehniskajai specifikācijai, Tehniskajam piedāvājumam, Finanšu piedāvājumam, Tāmei, Pasūtītāja norādījumiem, Latvijas Republikas Būvniecības likumam, Ministru kabineta 2014.gada 19.augusta noteikumiem nr.500 „Vispārīgie būvnoteikumi”, Latvijas būvnormatīviem un citiem normatīvajiem aktiem un noteikumiem, kas reglamentē un ir attiecināmi uz būvprojekta izstrādi.

1.3.Būvprojekts tiek izstrādāts 2 (divās) būves kārtās: :

 1.3.1. 1.kārta “Jauno Stropu pludmales stāvlaukuma izbūve, Daugavpilī”;

 1.3.2. 2.kārta “Jauno Stropu promenādes izbūve un pludmales labiekārtojums, Daugavpilī”.

1.4.Izpildītājs apņemas:

1.4.1.izstrādāt Būvprojektu pa kārtām un nodot to Pasūtītājam 6 (sešu) mēnešu laikā no šī līguma noslēgšanas dienas saskaņā ar Tehnisko specifikāciju;

1.4.2.iesniegt pirmo starpziņojumu 1 (viena) mēneša laikā no šī līguma noslēgšanas dienas saskaņā ar Tehnisko specifikāciju;

1.4.3.iesniegt otro starpziņojumu 3 (trīs) mēneša laikā no šī līguma noslēgšanas dienas saskaņā ar Tehnisko specifikāckiju.

1.5.Pasūtītājs apņemas samaksāt Izpildītājam par Būvprojekta izstrādi atbilstoši Līguma noteikumiem.

1.6.Pasūtītājs un Izpildītājs par Autoruzraudzības pakalpojumiem slēdz atsevišķu līgumu par summu saskaņā ar Finanšu piedāvājumu (autoruzraudzības summa) – EUR 5500,00 /*pieci tūkstoši pieci simti euro 00 centi*/.

1.7.Pasūtītājam ir tiesības neslēgt autoruzraudzības līgumu, neuzņemoties nekādas saistības pret Izpildītāju par iespējamām kompensācijām, zaudējumu segšanu u.tml.

**2.LĪGUMA SUMMA UN SAMAKSAS KĀRTĪBA**

2.1.Līguma summa par Līguma 1.punktā minētā Būvprojekta izstrādi un saskaņā ar Finanšu piedāvājumu (projektēšanas summa) ir EUR 17408,00 /*septiņpadsmit tūkstoši četri simti astoņi euro 00 centi*/, PVN 21% EUR 3655,68 /*trīs tūkstoši seši simti piecdesmit pieci euro 68 centi*/, pavisam kopā ar PVN 21% EUR 21063,68 /*divdesmit viens tūkstotis sešdesmit trīs euro 68 centi*/.

2.2.Samaksa tiks veikta atsevišķi pa posmiem attiecīgi pēc konkrētā posma izpildes:

2.2.1.starpmaksājums 20 % apmērā no Līguma summas pēc pirmā starpziņojuma iesniegšanas;

2.2.2.starpmaksājums 40 % apmērā no Līguma summas pēc publiskās apspriešanas;

2.2.3.gala maksājums 40 % apmērā no Līguma summas pēc pilnīga Būvprojekta izstrādes akceptēšanas Daugavpils pilsētas domes Būvvaldē.

2.2.Līguma summā ir iekļauti visi Izpildītāja izdevumi, kas ir saistīti ar Būvprojekta izstrādi un saskaņošanu. Līguma izpildes laikā Līguma summa netiek palielināta.

2.3.Pasūtītājs Līguma summas samaksu par katru posmu veic 30 (trīsdesmit) kalendāro dienu laikā no attiecīga posma nodošanas – pieņemšanas akta parakstīšanas un rēķina saņemšanas no Izpildītāja dienas.

2.4.Apmaksa netiek veikta, ja Būvprojekts konkrētā posmā ir neatbilstoši izstrādāts vai tas netiek akceptēts Daugavpils pilsētas domes Būvvaldē.

2.5.Par rēķina samaksas dienu atzīstama diena, kad Pasūtītājs izdarījis naudas pārskaitījumu uz Izpildītāja norēķinu kontu rēķinā norādītās summas apmērā.

2.6.Gadījumā, ja Līguma darbības laikā tiek ieviestas izmaiņas Latvijas Republikas normatīvajos aktos par nodokļu likmēm un Latvijas Republikas nacionālās valūtas nomaiņu, tad nodokļu apmērs un valūta tiek pārrēķināti un kārtējie rēķini tiek izrakstīti, ievērojot Latvijas Republikā attiecīgajā brīdī spēkā esošos normatīvos aktus.

**3.PASŪTĪTĀJA TIESĪBAS UN PIENĀKUMI**

3.1.Pasūtītājam ir tiesības:

 3.1.1.kontrolēt Būvprojekta izstrādi jebkurā stadijā un rakstiski pieprasīt informatīvu ziņojumu par Būvprojekta izstrādes gaitu un rezultātiem, kā arī par Būvprojekta izstrādes kavējošiem faktoriem;

 3.1.2.pieprasīt, lai Izpildītājs par saviem līdzekļiem novērš Būvprojekta pieļautos vai pēc Būvprojekta izstrādes pabeigšanas konstatētos trūkumus vai nepilnības, kas radušās Izpildītāja vainas dēļ, iespējami īsākajā laikā, bet ne vēlāk kā 5 (piecu) darba dienu laikā pēc rakstiskas informācijas saņemšanas par trūkumiem vai nepilnībām Būvprojektā;

 3.1.3.neveikt samaksu līdz Līguma 3.1.2.apakšpunktā minēto nosacījumu izpildei.

3.2.Pasūtītājam ir pienākums:

 3.2.1.nodrošināt Izpildītājam iespēju iepazīties un saņemt nepieciešamo informāciju, lai veiktu Būvprojekta izstrādi;

 3.2.2.saņemot Būvprojekta materiālus, Pasūtītājs 5 (piecu) darba dienu laikā tos izvērtē un sniedz atzinumu, kurā apliecina Būvprojekta materiālu atbilstību Līgumam un projektēšanas uzdevumam vai norāda nepieciešamos labojumus;

 3.2.3.saņemot Daugavpils pilsētas domes Būvvaldē akceptēto Būvprojektu, veikt Būvprojekta pieņemšanu 5 (piecu) darba dienu laikā, parakstot Izpildītāja iesniegto nodošanas – pieņemšanas aktu, ja Būvprojekts atbilst Līguma prasībām;

 3.2.4.veikt Līgumā paredzētos maksājumus atbilstoši Līguma noteikumiem.

 3.2.5.veikt citus pienākumus saskaņā ar Tehnisko specifikāciju.

**4.IZPILDĪTĀJA TIESĪBAS UN PIENĀKUMI**

4.1.Izpildītājam ir tiesības:

 4.1.1.iepazīties un saņemt nepieciešamo informāciju, lai veiktu Būvprojekta izstrādi;

 4.1.2.Būvprojekta izstrādē nomainīt apakšuzņēmējus, to iepriekš rakstiski saskaņojot ar Pasūtītāju. Apakšuzņēmēju nomaiņa Būvprojekta izstrādē pēc Izpildītāja iniciatīvas neatbrīvo Izpildītāju no atbildības par Līguma izpildi kopumā vai kādā no tā daļām, kā arī neuzliek Pasūtītājam papildus pienākumus un saistības, t.sk. izmaksas.

4.2.Izpildītājam ir pienākums:

 4.2.1.veikt Būvprojekta izstrādi kvalitatīvi un atbilstoši Latvijas Republikas spēkā esošajiem normatīvajiem aktiem, Līguma noteikumiem un Tehniskās specifikācijas prasībām;

 4.2.2.pēc Pasūtītāja rakstiska pieprasījuma nekavējoties, bet ne vēlāk kā 3 (trīs) darba dienu laikā, sniegt informatīvo ziņojumu par Būvprojekta izstrādes gaitu un rezultātiem, kā arī par Būvprojekta izstrādes kavējošiem faktoriem;

 4.2.3.parakstīt būvniecības iesniegumu, kas ir iesniedzams Daugavpils pilsētas domes Būvvaldē kopā ar Būvprojektu minimālā sastāvā;

 4.2.4.atbilstoši Latvijas Republikas spēkā esošajiem normatīvajiem aktiem pēc Būvprojekta saskaņošanas ar Pasūtītāju, saņemt Būvprojekta akceptu Daugavpils pilsētas domes Būvvaldē;

 4.2.5.par saviem līdzekļiem iespējami īsākajā laikā, bet ne vēlāk kā 5 (piecu) darba dienu laikā no trūkumu vai nepilnību konstatēšanas brīža novērst Pasūtītāja konstatētos Būvprojekta trūkumus, neatbilstības vai nepilnības, kas radušās Izpildītāja vainas dēļ;

 4.2.6.ievērot konfidencialitāti attiecībā uz informāciju, ko Būvprojekta izstrādes laikā tam ir sniedzis Pasūtītājs;

 4.2.7.veikt citus pienākumus saskaņā ar Tehnisko specifikāciju;

 4.2.8. 5 (piecu) darba dienu laikā no Līguma noslēgšanas brīža iesniegt Pasūtītājam Līguma saistību izpildes garantiju (Līguma saistību izpildes garantijas saturs atbilst Līgumam pievienotajai Līguma saistību izpildes garantijas formai) 10% (desmit procentu) apmērā no kopējās līguma summas par projektēšanu un 2 (divu) darba dienu laikā no Līguma noslēgšanas brīža iesniegt civiltiesiskās atbildības apdrošināšanas līgumu atbilstoši Ministru kabineta 2014.gada 19.augusta noteikumiem nr.502 „Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” noteiktajā kārtībā, ar atbildības limitu 100% no līguma summas par projektēšanu un ar to saistīto pakalpojumu veikšanu. Līguma saistību izpildes garantija ir spēkā no tās izdošanas datuma līdz līdz Pušu saistību pilnīgai izpildei. Civiltiesiskās atbildības apdrošināšanas līgums jāuztur spēkā no projektēšanas darbu sākuma līdz tehniskā projekta akceptam un izpildīto darbu akta par nodošanu Pasūtītājam parakstīšanai un no akta par objekta pieņemšanu ekspluatācijā apstiprināšanas dienai līdz būvprojekta (būvdarbu) garantijas termiņa beigām.

**5.BŪVPROJEKTA SASKAŅOŠANA UN AKCEPTĒŠANA**

5.1.Būvprojekta materiāli ar normatīvajos aktos noteiktajiem saskaņojumiem (tehnisko noteikumu izsniedzēju saskaņojumi) Izpildītājs iesniedz Pasūtītājam pārbaudei ne vēlāk kā 2 (divas) nedēļas pirms Būvprojekta izstrādāšanas termiņa beigām. Pasūtītājs 5 (piecu) darba dienu laikā izvērtē iesniegtos Būvprojekta materiālus, saskaņo Būvprojektu un sniedz atzinumu, kurā apliecina Būvprojekta materiālu atbilstību Līgumam vai norāda nepieciešamos labojumus.

5.2.Ja Pasūtītājs rakstiski norāda Būvprojekta trūkumus, tos nepieciešams novērst Pasūtītāja norādītajos termiņos, maksimālais 5 (piecu) darba dienu laikā un atkārtoti iesniegt izskatīšanai.

5.3.Pasūtītāja saskaņotu Būvprojekta dokumentāciju Izpildītājs 3 (trīs) darba dienu laikā no Pasūtītāja atzinuma saņemšanas brīža iesniedz Daugavpils pilsētas domes Būvvaldē akcepta saņemšanai.

5.4.Līgumā un normatīvajos aktos noteiktajā kārtībā saskaņoto un akceptēto Būvprojektu Izpildītājs iesniedz Pasūtītājam 3 (trīs) darba dienu laikā pēc akcepta saņemšanas Daugavpils pilsētas domes Būvvaldē.

**6.BŪVPROJEKTA NODOŠANA UN PIEŅEMŠANA**

6.1.Būvprojekts tiek nodots un pieņemts 6 (sešu) mēnešu laikā no šī līguma noslēgšanas dienas saskaņā ar Tehnisko specifikāciju, Pusēm parakstot nodošanas - pieņemšanas aktu.

6.2.Izpildītājs iesniedz Pasūtītājam Būvprojektu 5 (piecos) izdrukātos eksemplāros un 2 (divos) elektronisko datu nesējos (PDF, DWG formātos), kopā ar no savas puses parakstītu nodošanas - pieņemšanas aktu 2 (divos) eksemplāros.

6.3. 5 (piecu) darba dienu laikā pēc normatīvajos aktos noteiktajā kārtībā saskaņota un akceptēta Būvprojekta saņemšanas Pasūtītājs iepazīstas ar to un, ja Pasūtītājs to ir atzinis par kvalitatīvu un atbilstoši Līguma noteikumiem sagatavotu un tam nav pamatotu iebildumu pret Būvprojekta kvalitāti, Pasūtītājs paraksta Izpildītāja iesniegto nodošanas - pieņemšanas aktu, vienu eksemplāru nododot Izpildītājam.

6.4.Gadījumā, ja Pasūtītājam ir pretenzijas pret Būvprojekta kvalitāti, Pasūtītājs tās rakstiski iesniedz Izpildītājam, bet nodošanas - pieņemšanas akta parakstīšana tiek atlikta līdz konstatēto trūkumu novēršanai. Pēc konstatēto trūkumu novēršanas Izpildītājs atkārtoti iesniedz Būvprojektu Pasūtītājam.

**7.PUŠU ATBILDĪBA UN LĪGUMSODS**

7.1.Pusei, kas nepilda savas Līgumā noteiktās saistības, ir pienākums atlīdzināt otrai Pusei ar to nodarītos zaudējumus.

7.2.Ja Izpildītājs bez attaisnojoša iemesla neievēro Būvprojekta izstrādes termiņu, Izpildītājs maksā Pasūtītājam līgumsodu 0,5% (puse no procenta) no Līguma summas par katru kavējuma dienu, bet ne vairāk kā 10% (desmit procenti) no Līguma summas.

7.3.Ja Pasūtītājs kavē šajā Līgumā noteikto Līguma summas apmaksas termiņu, Pasūtītājs maksā Izpildītājam līgumsodu 0,5% (puse no procenta) no termiņā nesamaksāta maksājuma par katru kavējuma dienu, bet ne vairāk kā 10% (desmit procenti) no Līguma summas.

7.4.Gadījumā, ja Būvprojekta realizācijas laikā, būvniecības gaitā vai pēc būvobjekta nodošanas ekspluatācijā tiek konstatētas Būvprojekta nepilnības, kvalitātes trūkumi, projektā izstrādāto risinājumu neatbilstoša funkcionēšana vai neatbilstība Latvijas Republikas normatīvajiem aktiem, ko Pasūtītājs iepriekš nebija atklājis, Izpildītājam jāsedz visi zaudējumi un izdevumi, kas rodas Pasūtītājam šādu Būvprojekta nepilnību dēļ.

7.5.Pasūtītājam ir tiesības ieturēt Izpildītājam aprēķinātu līgumsodu no Izpildītājam saskaņā ar Līgumu maksājamām naudas summām vai no Līguma saistību izpildes garantijas.

7.6.Līgumsoda samaksa neatbrīvo no Līguma saistību izpildes.

**8.LĪGUMA GROZĪŠANA UN IZBEIGŠANA**

8.1.Līgums stājas spēkā ar tā abpusējas parakstīšanas brīdi un ir spēkā līdz Pušu saistību pilnīgai izpildei.

8.2.Līgumu groza un/vai papildina, Pusēm noslēdzot rakstisku vienošanos, kas kļūst par Līguma neatņemamo sastāvdaļu.

8.3.Līguma darbība var tikt izbeigta pirms termiņa, Pusēm par to rakstiski vienojoties.

8.4.Pasūtītājs rakstiski brīdinot Izpildītāju, ir tiesīgs nekavējoties vienpusēji lauzt Līgumu, ja:

 8.4.1.Izpildītājs neievēro Būvprojekta izstrādes un nodošanas termiņu, un, ja Izpildītāja nokavējums ir sasniedzis vismaz 5 (piecas) kalendāras dienas;

 8.4.2.Izpildītājs neievēro likumīgus Pasūtītāja norādījumus vai arī nepilda kādas Līgumā noteiktās saistības vai pienākumus, un, ja Izpildītājs šādu neizpildi nav novērsis 5 (piecu) kalendāro dienu laikā pēc attiecīga rakstiska Pasūtītāja paziņojuma saņemšanas;

 8.4.3.Līguma izpildes laikā noskaidrojas, ka Izpildītājs nav spējīgs izstrādāt Būvprojektu saskaņā ar Līguma noteikumiem;

 8.4.4.Izpildītājs pārkāpj Latvijas Republikas spēkā esošos normatīvos aktus, kas attiecas uz Būvprojekta izstrādi;

8.4.5.ja Izpildītājam pasludināta maksātnespēja vai tā saimnieciskā darbība tiek izbeigta, pārtraukta vai apturēta;

8.5.Ja Pasūtītājs vienpusēji izbeidz Līgumu pamatojoties uz Līguma 8.4.1., 8.4.2., 8.4.3., 8.4.4.punktu Izpildītājs maksā Pasūtītājam līgumsodu 10% (desmit procenti) no Līguma summas par Līguma 8.4.1., 8.4.2., 8.4.3., 8.4.4.punktā noteiktajiem Līguma noteikumu pārkāpumiem. Līgums tiek uzskatīts par lauztu 8. (astotajā) dienā no paziņojuma par Līguma laušanu izsūtīšanas dienas pa pastu (ierakstīta vēstule) uz Izpildītāja juridisko adresi.

**9.AUTORTIESĪBAS**

9.1.Izpildītājs ir atbildīgs par jebkuriem autortiesību vai patenta tiesību aizskārumiem vai cita veida intelektuālā īpašuma aizskārumiem, kas varētu rasties sakarā ar Būvprojekta izstrādi vai radītā produkta turpmāku izmantošanu.

9.2.Izpildītājs maksā Pasūtītājam jebkādu zaudējumu atlīdzību par autortiesību pārkāpumiem, kuri ir radušies Pasūtītājam Izpildītāja darbības vai bezdarbības dēļ.

9.3.Būvprojekts ir uzskatāms par vienpersonisku Pasūtītāja īpašumu. Izpildītājam ir pienākums Būvprojektu nodot Pasūtītājam. Izpildītājs nav tiesīgs Būvprojektu izmantot ar Līgumu nesaistītiem mērķiem bez iepriekšējas rakstiskas Pasūtītāja piekrišanas.

**10.APAKŠUZŅĒMĒJI**

10.1.Izpildītājs normatīvajos aktos noteiktajos gadījumos nav tiesīgs nodot savas tiesības vai pienākumus citai trešajai personai, tai skaitā citam apakšuzņēmējam, kā arī nomainīt piesaistītos apakšuzņēmējus bez Pasūtītāja rakstiskas piekrišanas.

10.2.Apakšuzņēmējiem jābūt reģistrētiem Uzņēmumu reģistrā un Būvkomersantu reģistrā.

10.3.Izpildītājs par apakšuzņēmēju iesniedz Pasūtītājam sekojošus dokumentus:

10.3.1.pieteikumu apakšuzņēmēja nomaiņai vai piesaistīšanai, norādot nododamo darbu veidu un procentus no kopējā Līguma ietvaros veicamo darbu apjoma;

10.3.2.piekrišanas raksta oriģinālu, kas apliecina apakšuzņēmēja gatavību veikt darbus, uz kuriem tas tiek piesaistīts. Piekrišanas raksts jāparaksta apakšuzņēmēja pārstāvim ar pārstāvības tiesībām vai tā pilnvarotai personai. Gadījumā, ja piekrišanas rakstu paraksta pilnvarota persona, apakšuzņēmējam jāiesniedz personas ar pārstāvības tiesībām izsniegta pilnvara (oriģināls vai apliecināta kopija) citai personai parakstīt piekrišanas rakstu, kā arī apakšuzņēmējam izsniegtu licenču kopijas par tiesībām veikt projektēšanas darbus, uz kuriem tas tiek piesaistīts;

10.3.3.projektēšanā iesaistīto speciālistu sarakstu un viņu profesionālo kompetenci apliecinošu dokumentu kopijas par tiesībām veikt darbus, uz kuriem tas tiek piesaistīts

10.4.Par apakšuzņēmēja piesaistīšanu vai nomaiņu Puses slēdz rakstisku vienošanos pie šī Līguma pēc tam, kad Pasūtītājs izvērtējis iesniegtos dokumentus un ja apakšuzņēmēja kvalifikācija atbilst normatīvo aktu un līguma prasībām.

10.5.Apakšuzņēmēju nomaiņa Līguma izpildē pēc Izpildītāja iniciatīvas neatbrīvo Izpildītāju no atbildības par šī Līguma izpildi kopumā, vai kādu no daļām, kā arī neuzliek Pasūtītājam papildus pienākumus un saistības.

**11.NEPĀRVARAMA VARA**

11.1.Neviena no Pusēm nav atbildīga par Līguma saistību neizpildi, ja saistību izpilde nav bijusi iespējama nepārvaramas varas apstākļu dēļ, kas radušies pēc Līguma spēkā stāšanās, ja puse par šādu apstākļu iestāšanos ir informējusi otru pusi 5 (piecu) darba dienu laikā no šādu apstākļu rašanās dienas. Šajā gadījumā Līgumā noteiktais izpildes un samaksas termiņš tiek pagarināts attiecīgi par tādu laika periodu, par kādu šie nepārvaramas varas apstākļi ir aizkavējuši Līguma izpildi, bet ne ilgāk par 15 (piecpadsmit) kalendārajām dienām.

11.2.Ar nepārvaramas varas apstākļiem jāsaprot ugunsgrēki, dabas katastrofas, ekonomiskās blokādes un citi, no Pusēm pilnīgi neatkarīgi radušies ārkārtēja rakstura negadījumi, ko Pusēm nebija iespējas ne paredzēt, ne novērst.

11.3.Pusei, kura atsaucas uz nepārvaramas varas, apstākļiem ir jāpierāda, ka tai nebija iespēju ne paredzēt, ne novērst radušos apstākļus, kuru sekas par spīti īstenotajai pienācīgajai rūpībai, nav bijis iespējams novērst. Gadījumā, ja nepārvaramas varas apstākļi turpinās ilgāk nekā 30 (trīsdesmit) kalendārās dienas, katra no Pusēm ir tiesīga vienpusēji atkāpties no Līguma, par to rakstveidā brīdinot otru pusi 5 (piecas) darba dienas iepriekš.

**12.CITI NOTEIKUMI**

12.1.Visos jautājumos, kas nav atrunāti Līgumā, Puses vadās no Latvijas Republikas spēkā esošajiem normatīvajiem aktiem.

12.2.Pušu strīdi tiek izskatīti vienojoties. Ja vienošanās netiek panākta, tad jebkurš strīds, nesaskaņa vai prasība, kas izriet no Līguma, izšķirama Latvijas Republikas tiesā normatīvajos aktos paredzētajā kārtībā.

12.3.Nevienai no Pusēm nav tiesību nodot savas tiesības un pienākumus trešajai personai bez otras Puses rakstiskās piekrišanas.

12.4.Pasūtītāja atbildīgais darbinieks, kura pienākums ir kontrolēt Līguma izpildes gaitu un pēc otras Puses pieprasījuma sniegt informāciju saistībā ar Līgumu, un kurš Līgumā ir pilnvarots parakstīt Būvprojekta nodošanas – pieņemšanas aktu vai citus ar Līguma izpildi saistītos dokumentus ir Daugavpils pilsētas pašvaldības iestādes „Komunālās saimniecības pārvalde” vadītāja vietnieks Vadims Semoņenko, tālr.65476316, mob.tālr.29555927, e-pasts vadims.semonenko@daugavpils.lv.

12.5.Izpildītāja atbildīgais darbinieks, kura pienākums ir kontrolēt Līguma izpildes gaitu un pēc otras līgumslēdzējas puses pieprasījuma sniegt informāciju saistībā ar Līgumu, un kurš Līgumā ir pilnvarots parakstīt Būvprojekta nodošanas – pieņemšanas aktu vai citus ar Līguma izpildi saistītos dokumentus ir Arhitektūrinženieru kompānija “Arhis” Sabiedrība ar ierobežotu atbildību valdes locekle Olga Krumpāne, tālr. 65426349, mob.tālr.26493725, e-pasts arhis@arhis.eu.

12.6.Visi Līguma grozījumi, papildinājumi un pielikumi ir Līguma neatņemamas sastāvdaļas. Līgumu noslēdzot, tam tiek pievienoti šādi pielikumi:

12.7.Līgums sastādīts un parakstīts uz 6 (sešām) lapām divos oriģināla eksemplāros, no kuriem viens eksemplārs atrodas pie Pasūtītāja un otrs eksemplārs – pie Izpildītāja. Abiem Līguma eksemplāriem ir vienāds juridiskais spēks.

 Pielikumā: Tehniskā specifikācija (*oriģināls*), Tehniskais piedāvājums (*oriģināls*), Finanšu piedāvājums (*oriģināls*), Tāme (*oriģināls*). Līguma saistību izpildes garantijas saturs atbilst Līgumam pievienotajai Līguma saistību izpildes garantijas formai (*oriģināls*).

**13.PUŠU REKVIZĪTI**

|  |  |
| --- | --- |
| **Pasūtītājs:** Daugavpils pilsētas pašvaldības iestāde“Komunālās saimniecības pārvalde”,reģ.nr.90009547852,Saules iela 5a, Daugavpils, LV-5401AS “Citadele banka”, kods PARXLV22,konts LV05PARX0000850062701Daugavpils pilsētas pašvaldības iestādes“Komunālās saimniecības pārvalde” vadītājs *(personiskais paraksts)* A.Pudāns | **Izpildītājs:**Arhitektūrinženieru kompānija “Arhis” Sabiedrība ar ierobežotu atbildību reģ.nr.40003000604, Raiņa iela 26b, Daugavpils, LV-5401AS “Swedbanka”, kods HABALV22,konts LV92HABA0551002650826Arhitektūrinženieru kompānija “Arhis” Sabiedrība ar ierobežotu atbildību valdes locekle*(personiskais paraksts)* O.Krumpāne |